钦定古今图书集成/明伦汇编/氏族典/第398卷 > 李嗣京〈弟乔〉
## 钦定古今图书集成/明伦汇编/氏族典/第398卷 > 李嗣京〈弟乔〉

按《兴化县志》：“嗣京字嘉锡，弟乔，字世臣，句容人。皆文
定曾孙，思聪子。兄弟幼皆颖敏。嗣京登崇祯戊辰进
士，授南昌推官，一时风教勃兴，擢御史第一，授浙江
道。所建白，若屯田水利、刑名条议、剿抚失宜诸疏，咸
奉俞旨。差河东巡盐，再差巡按福建，益砥志澄清。捐
赎锾千金，刻《册府元龟》进呈，士类称之。差竣，仍补台”
班。乙酉后，杜门养痾，绝意世事，所著有《冷香斋》《匡山
吟》诸集。乔，万历己未进士，授灵宝令，调繁祥符，以宽
仁济其廉洁。升礼部仪制主事，擢山东提学副使。取
士以秉公明，却苞苴请托，累官至陕西巡抚，以劾罢。
盖崇祯末年事也。未几，明亡。